P6_TA(2007)0212

Innovationsstrategi for EU

Europa-Parlamentets beslutning af 24. maj 2007 om Viden i praksis: en bredt funderet innovationsstrategi for EU (2006/2274 (INI))

Europa-Parlamentet,

- der henviser til Kommissionens meddelelse med titlen "Viden i praksis: en bredt funderet innovationsstrategi for EU" (KOM(2006)0502),

- der henviser til Kommissionens meddelelse med titlen "Investering i forskning: En handlingsplan for Europa" (KOM(2003)0226),

- der henviser til Kommissionens meddelelse om gennemførelsen af Fællesskabets Lissabon-program med titlen "Mere forskning og innovation — Investering i vækst og beskæftigelse — En fælles tilgang" (KOM(2005)0488) og Kommissionens arbejdsdokumenter i forbindelse hermed (SEK(2005)1253 og SEK(2005)1289),

- der henviser til rapporten af 20. januar 2006 fra den uafhængige ekspertgruppe om forskning, udvikling og innovation, der blev udpeget efter topmødet den 27. oktober 2005 på Hampton Court, med titlen "Mod et innovativt Europa" (den såkaldte "Aho-rapport"),

- der henviser til formandskabets konklusioner fra Det Europæiske Råd i Lissabon den 23. og 24. marts 2000, hvor man ønskede at gøre EU til den mest konkurrencedygtige og dynamiske videnbaserede økonomi i verden, og formandskabets konklusioner fra Det Europæiske Råd i Bruxelles den 22. og 23. marts 2005 og den 23. og 24. marts 2006,

- der henviser til konklusionerne fra det 2769. møde i Rådet (konkurrenceevne) den 4. december 2006,

- der henviser til Kommissionens meddelelse med titlen "Vækst og beskæftigelse: en fælles opgave — Et nyt afsæt for Lissabon-strategien" (KOM(2005)0024),

- der henviser til Kommissionens meddelelse med titlen "En fælles indsats for vækst og beskæftigelse — Fællesskabets Lissabon-program" (KOM(2005)0330),

- der henviser til Kommissionens meddelelse med titlen "Gennemførelse af Fællesskabets Lissabon-program: Finansiering af SMV'ers vækst — Merværdiskabelse på EU-plan" (KOM(2006)0349),

- der henviser til de nationale reformprogrammer (NRP'er), som medlemsstaterne har fremlagt, medlemsstaternes efterårsrapporter fra 2006 om gennemførelsen af deres NRP'er og Kommissionens vurdering af NRP'erne i sin årlige situationsrapport (KOM(2006)0816),

- der henviser til Rådets henstilling 2005/601/EF af 12. juli 2005 vedrørende de overordnede retningslinjer for medlemsstaternes og Fællesskabets økonomiske politikker (2005-2008) [1] og Rådets beslutning 2005/600/EF af 12. juli 2005 om retningslinjer for medlemsstaternes beskæftigelsespolitikker [2], som tilsammen udgør "retningslinjerne for vækst og beskæftigelse",

- der henviser Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) [3],

- der henviser til Europa-Parlamentets og Rådets afgørelse nr. 1639/2006/EF af 24. oktober 2006 om et rammeprogram for konkurrenceevne og innovation (2007-2013) [4],

- der henviser til forslag til Europa-Parlamentets og Rådets forordning om oprettelse af Det Europæiske Teknologiske Institut (KOM(2006)0604),

- der henviser til forslag til Rådets forordning om EF-patenter (KOM(2000)0412) og den af formandskabet reviderede tekst,

- der henviser til Fællesskabets rammebestemmelser for statsstøtte til forskning og udvikling og innovation [5] og Kommissionens meddelelse med titlen "Mod en mere effektiv anvendelse af skatteincitamenter til fordel for F&U" (KOM(2006)0728),

- der henviser til arbejdsdokumentet fra Kommissionens tjenestegrene med titlen "2006-rapporten om Europas konkurrenceevne" (SEK(2006)1467) og Kommissionens meddelelse med titlen "Økonomiske reformer og konkurrenceevne: Hovedkonklusionerne i 2006-rapporten om Europas konkurrenceevne" (KOM(2006)0697),

- der henviser til den europæiske resultattavle for innovation 2006, som tydeligt viser, at USA og Japan fortsat overgår EU på dette område,

- der henviser til OECD-perspektiverne for videnskab, teknologi og industri, 2006-udgaven,

- der henviser til sin beslutning af 5. juli 2006 om gennemførelse af Fællesskabets Lissabon-program: Mere forskning og innovation — investering i vækst og beskæftigelse: En fælles tilgang [6],

- der henviser til sin beslutning af 12. oktober 2006 om den fremtidige patentpolitik i Europa [7],

- der henviser til sin beslutning af 15. marts 2006 om bidraget til Det Europæiske Råds forårsmøde i 2006 med henblik på Lissabon-strategien [8],

- der henviser til ekspertgruppens rapport fra juli 2004 med titlen "Improving institutions for the transfer of technology from science to enterprise" (en forbedring af institutionerne med henblik på teknologioverførsel fra videnskaben til virksomhederne),

- der henviser til Det Økonomiske og Sociale Udvalgs initiativudtalelse med titlen "Investering i viden og innovation" (CESE 40/2007, INT/325),

- der henviser til i2010-initiativet og navnlig til Kommissionens meddelelse med titlen "i2010 e-forvaltningsplanen Hurtigere indførelse af e-forvaltning i EU til fordel for alle" (KOM(2006)0173),

- der henviser til Kommissionens arbejdsdokument om innovation i tjenesteydelsessektoren fra november 2006,

- der henviser til sin beslutning af 10. maj 2007 om den fremtidige regionalpolitiks bidrag til Den Europæiske Unions innovative kapacitet [9],

- der henviser til forretningsordenens artikel 45,

- der henviser til betænkning fra Udvalget om Industri, Forskning og Energi og udtalelser fra Økonomiog Valutaudvalget, Udvalget om det Indre Marked og Forbrugerbeskyttelse, Regionaludviklingsudvalget og Retsudvalget (A6-0159/2007),

A. der henviser til de fremskridt, man har gjort med Lissabon-strategien, og dermed, i betragtning af den internationale konkurrence, til betydningen af en endnu bredere innovationsstrategi,

B. der henviser til, at mangfoldighed gennem innovation er en af de metoder, EU kan benytte for at klare de udfordringer, som globaliseringen frembyder,

C. der henviser til, at der bør lægges vægt på både overførsel af videnskabelige resultater, navnlig til små og mellemstore virksomheder (SMV'er), og adgang til forskningsresultater, navnlig hvad angår innovation med en social dimension, og at den geografiske koncentration af innovationsplatforme bør tages op for at sikre, at de færdigheder og den mangfoldighed, der findes i forskellige EU-regioner, kan benyttes,

D. der henviser til, at den omfattende videnskabelige specialviden, som er samlet i forskningscentre i EU, ikke udnyttes i tilstrækkelig grad,

E. der henviser til, at området for innovationsstøtte ikke er konkurrencedygtigt og savner gennemsigtige og fair vilkår for alle aktører, der gennemfører innovative aktiviteter, herunder små innovative virksomheder og teknologiske innovationscentre,

F. der henviser til, at den konventionelle måde til at fremme innovation, hvor man kombinerer teknologiens fremstød og efterspørgslens trækevne, ikke i sig selv er tilstrækkelig og kræver samtidig fremme af gunstige markedsvilkår for at skabe lovgivningsmæssige rammer, der fremmer innovation,

G. der henviser til, at et velfungerende indre marked støttet af direktiv 2006/123/EF af 12. december 2006 om om tjenesteydelser i det indre marked [10] skaber et gunstigt miljø for innovation gennem øget konkurrence i et større og mere stabilt økonomisk område, hvilket tiltrækker større investeringer og fremmer arbejdstagernes mobilitet,

H. der henviser til, at der fortsat er hindringer for mobiliteten for varer, tjenesteydelser og arbejdsstyrken i det indre marked, hvilket gør, at europæiske virksomheder ikke opnår den størrelse, der er nødvendig for at kunne udnytte investeringerne i forskning og innovation,

I. der henviser til, at innovationens hovedmålsætning er at styrke EU's konkurrenceevne og give EU's borgere en bedre livskvalitet,

J. der henviser til, at princippet om videnskabelig ekspertise, som navnlig er egnet til at støtte topprioriteret videnskabelig forskning, hæmmer en sund konkurrence inden for innovationsstøtte og udelukker små aktører (innovative virksomheder, teknologi- og innovationscentre samt forskningscentre) fra adgang til støtteprogrammer,

K. der henleder opmærksomheden på, at innovation også gør det muligt at bevare traditionelle sektorer,

L. der henviser til den rolle, som innovationen spiller i udarbejdelsen af medlemsstaternes sociale modeller,

M. der henviser til, at innovation kan bidrage til integreringen af befolkningsgrupper som f.eks. handicappede,

N. der henviser til, at varer, tjenesteydelser og processer frembyder et innovationspotentiale, som er underudnyttet i EU,

O. der henviser til vigtigheden af institutionel støtte til styring af viden om innovation og ophavsrettigheder,

P. der henviser til innovationspolitikkens finansiering og den voksende betydning, som denne politik har for offentlige indkøbsaftaler og offentlige-private partnerskaber,

Q. der henviser til, at uddannelse, herunder tværfaglig undervisning på de områder, som vedrører den traditionelle viden, er en forudsætning for innovation, og at innovation bør udgøre en integreret del af uddannelsesprogrammerne på alle undervisningsniveauer,

R. der henviser til, at livslang læring kan bidrage til udviklingen af viden om innovation, og at fremme af informationssamfundet er med til at bekæmpe marginalisering på arbejdsmarkedet,

S. der henviser til, at fastlæggelsen af europæiske kvalitetsstandarder og -forskrifter i den tidlige fase af udviklingen af en ny generation af varer og tjenesteydelser kan inspirere til innovation,

T. der henviser til, at det syvende rammeprogram skal fremme indførelsen af et styrket og udvidet europæisk forskningsrum, der er centreret omkring konkrete og målrettede opgaver,

U. der henviser til, at definitionen af innovation i OECD's "Oslo-manual" fortolkes bredt, og er i færd med at blive standard i fællesskabsinstitutionerne,

1. støtter Kommissionens forslag om at lancere et nyt initiativ til fordel for ledende markeder med det formål at lette markedsføringen af nye og innovative varer og tjenesteydelser på områder, hvor EU kan blive førende på verdensplan; mener, at det nye pilotmarkedsinitiativ, som bør koncentreres specielt omkring udviklingen og markedsføringen af nye innovative produkter og tjenesteydelser, skal iværksættes på især de områder, hvor der findes et højt efterspørgselspotentiale, samtidig med at det sikres, at de mindre udviklede regioner ikke lades i stikken;

2. understreger vigtigheden af, at man ved udformningen af innovationsfremmende politikker fokuserer på innovation i bredere forstand, således at man medtager både servicesektoren, herunder turisme, og ikketeknologisk innovation, med andre ord innovation inden for markedsføring og organisation; bifalder fuldt ud konklusionerne fra mødet i Rådet (konkurrenceevne) den 4. december 2006, hvori Kommissionen opfordres til at udstikke politiske retningslinjer for innovation vedrørende tjenesteydelser og ikke-teknologisk innovation og til navnlig at inddrage organisationer, som repræsenterer små virksomheder og hjemmeindustrier i dette arbejde;

3. gør opmærksom på, at selv om SMV'er, klynger og samarbejde mellem organisationer, virksomheder, universiteter og forskningscentre skal spille en særlig rolle i iværksættelsen af innovative løsninger, bl.a. inden for lav- og mellemteknologiske sektorer, mangler der en systematisk offentlig støtte med gennemsigtige vilkår; glæder sig over den nye ramme for statsstøtte til F&U og innovation, som indeholder en liste over særlige foranstaltninger til støtte for SMV'ers innovationsaktiviteter;

4. opfordrer indtrængende medlemsstaterne til at revitalisere det europæiske erhvervsliv og dets evne til at innovere ved at beskære bureaukratiet og dermed højne reguleringens kvalitet og lette de administrative byrder; er af den faste overbevisning, at bedre regulering, navnlig lettelse af unødvendige lovgivningsmæssige krav til SMV'er, vil fremme gunstige markedsvilkår og bidrage til lancering af nye, innovative produkter og tjenesteydelser på ledende markeder, og også vil øge forbrugernes tillid, og støtter initiativer som det foreslåede Eurostars-program;

5. glæder sig over lanceringen af den bredt funderede innovationsstrategi for små virksomheder og mikrovirksomheder, hvis innovationspotentiale, specielt med hensyn til mellemteknologisk og ikke-teknologisk innovation, indtil videre ikke er blevet tilstrækkeligt anerkendt og udnyttet; beklager imidlertid, at Kommissionen i sin ovennævnte meddelelse om "Viden i praksis" ikke foreslår operationelle foranstaltninger, hvad angår sådanne virksomheder; opfordrer derfor Kommissionen og Rådet til at integrere disse virksomheders særlige træk og behov i den bredt funderede innovationsstrategis ti prioriteter og opfordrer Kommissionen til sammen med deres interesseorganisationer at forelægge Rådet og Parlamentet et særligt program for udvikling af innovation, forstået bredt, i sådanne virksomheder uanset aktivitetsområde;

6. understreger betydningen af videnskab, teknologi og innovation og deres rolle i uddannelse og kultur; fremhæver, at der i uddannelsesprogrammer må medtages aktiviteter og initiativer, der skal gøre videnskab og innovation attraktive for de unge; mener, at mængden og kvaliteten af livslang læring må forbedres og øges, og at anvendelse af informations- og kommunikationsstrategier (IKT) må fremmes for at skabe et videnbaseret samfund til gavn for Europa;

7. anbefaler, at Kommissionen og medlemsstaterne overvejer at skabe et ægte europæisk videregående uddannelsessystem, der ville medvirke til opbygningen af et stærkere europæisk arbejdsmarked;

8. finder det nødvendigt, at der på EU-plan og på regionalt og lokalt plan træffes foranstaltninger til at øge antallet af studerende, især kvinder, som afslutter et studium inden for naturvidenskab, ingeniørvidenskab og teknologi med en eksamen, også inden for primær forskning og især gennem anvendelse af særprogrammet "Mennesker", som led i gennemførelsen af det syvende rammeprogram, gennem støtte til stipendier, legater og andre incitamenter og ved at tilskynde kvinder til især gennem mentorprojekter og andre former for støtte at etablere innovative virksomheder;

9. foreslår etablering af den teknologiske og videnskabelige infrastruktur, der er nødvendig for at skabe innovative løsninger, i de eksisterende videregående læreanstalter for at skabe forskningscentre med udviklingsperspektiver; minder om, at det er vigtigt at finansiere fysiske og teknologiske infrastrukturer af høj kvalitet for at tiltrække investeringer og fremme arbejdskraftens mobilitet;

10. understreger, at innovationsprocesserne kræver en hensigtsmæssig territorial organisation med indførelse af nye modeller for forbindelserne mellem virksomheder, forskningscentre og universiteter (f.eks. klynger, distrikter og platforme) og gør opmærksom på den positive virkning, som innovation kan have for de organisatoriske processer; opfordrer medlemsstaterne til at benytte strukturfondene til at opbygge ny og styrke eksisterende teknisk infrastruktur for udvikling af innovation i form af innovationscentre, teknologiske iværksættercentre og forsknings-/udviklingscentre i regionerne, som er udstyret med et tilstrækkeligt innovations- og videnpotentiale; mener, at en forudsætning for innovativ kapacitetsopbygning i EU er gratis eller fordelagtig adgang til bredbånd, som er med til at fremme videnbaserede virksomheder; glæder sig over bestræbelserne på at fremme formidling af viden mellem universiteter og andre offentlige forskningsinstitutter samt erhvervslivet;

11. opfordrer medlemsstaterne til at overveje og indføre skattemæssige incitamenter, der opmuntrer virksomhederne til at investere mere i forskning, udvikling og innovation, og om nødvendigt at gennemføre en strukturel evaluering af de eksisterende mekanismer og incitamenter;

12. opfordrer medlemsstaterne til at samarbejde for hurtigt at færdiggøre det indre marked og søge at nå til politisk enighed om lovgivningsmæssige og ikke-lovgivningsmæssige foranstaltninger på de områder, hvor der fortsat er barrierer, som hæmmer den frie bevægelighed for varer, tjenesteydelser, kapital og arbejdskraft og hindrer virksomhederne i at drage økonomisk fordel af deres investeringer i innovation;

13. anser det for nødvendigt at mindske hindringerne for produktionsfaktorers og produkters frie bevægelighed i det indre marked, da dette kan være med til at sikre lettere adgang til risikovillig kapital, samtidig med at der sikres mobilitet for forskere og teknologisk innovative varer og tjenesteydelser samt en bedre formidling af viden, hvilket alle er faktorer, som bidrager til udvikling af et ægte europæisk innovationsområde; mener, at der i højere grad bør tages hensyn til nyttige innovative løsninger, der er specifikke for tjenesteydelsesindustrien, og mener, at den fortsatte fjernelse af hindringer for den frie bevægelighed for varer, tjenesteydelser og kapital, etableringsfriheden og den frie bevægelighed for arbejdstagere vil fremme innovationen;

14. noterer sig de positive virkninger af eksistensen af de europæiske teknologiplatforme (ETP) og inddragelsen af EUREKA-projekter ("klynger") i disse platforme og opfordrer medlemsstaterne til at støtte disse platforme og tilskynde til etableringen af andre ETP-net; udtrykker også tilfredshed med forberedelsen af de fælles europæiske teknologiinitiativer på nøgleområder for europæisk innovation, som det foreslåede Eurostars- initiativ, som vil tage form af offentlige-private partnerskaber;

15. opfordrer medlemsstaterne til at opstille en rangorden for, hvilke områder de anser for at være prioriterede innovationsområder, både hvad angår anvendt forskning og teknologi og ikke-teknologiske aktiviteter såsom managementteori eller bureaukratisk organisation og til, ud over deres egne prioriteter at støtte de prioriteter, der er fastlagt af de europæiske teknologiplatforme på innovationsområdet;

16. opfordrer Kommissionen til at fremme udveksling af bedste praksis og identificering og udveksling af erfaringer med illoyal forretningspraksis for især at fremme bedre regulering af fælles teknologiske initiativer baseret på specialiserede offentlig-private partnerskaber, hvilket også vil kunne fremme innovation i mindre udviklede EU-regioner;

17. henleder Kommissionens og medlemsstaternes opmærksomhed på, at såfremt Det Europæiske Teknologiske Institut (EIT) bliver en realitet, bør det også satse på at investere i forbindelserne mellem videninstitutioner og erhvervslivet ved først og fremmest at sætte fokus på innovation, og at det ud over sin koordinerende rolle i videntrekanten også bør være med til at fremme konkurrencen på innovationsområderne, og at det derved ville kunne yde et væsentligt bidrag til at omsætte Europas innovationspotentiale til praksis;

18. noterer sig oprettelsen af Det Europæiske Forskningsråd og opfordrer til, at innovation og muligheden for praktisk gennemførelse af udvalgte projekter udgør vigtige kriterier, når der vælges forskningsemner;

19. understreger, at det betragter det mål på 3% af BNP til udgifter til F&U, der er fastsat i Lissabonstrategien for vækst og beskæftigelse, som et minimum;

20. mener, at usikkerheden i forbindelse med F&U mindsker de finansielle markeders vilje til at investere i F&U-projekter; bifalder Kommissionens forslag om en finansieringsfacilitet for risikodeling med henblik på investeringer i F&U-projekter med høj risiko gennem lån og garantier;

21. noterer sig programmet for konkurrenceevne og innovation, hvor der tages højde for passende finansielle instrumenter, og Kommissionens meddelelse med titlen "Finansiering af SMV'ers vækst", som indeholder konkrete foranstaltninger, der tager sigte på at øge investeringerne af risikovillig kapital;

22. understreger, at adgang til ressourcer for små og mellemstore virksomheder, mikrovirksomheder og iværksættere er afgørende for at øge F&U, udvikle nye teknologier og lancere innovative løsninger på markedet; understreger i den forbindelse nødvendigheden af både startkapitalfinansiering og løbende finansiering af tilstrækkelig lang varighed; fremhæver imidlertid, at det nuværende venturekapitalsystem ikke opfylder målgruppens finansieringsbehov, især når det gælder ikke-teknologisk innovation; opfordrer derfor medlemsstaterne til at anvende offentlige midler, herunder strukturfondsmidler, til at påbegynde etableringen af risikokapitalfonde i form af offentlig-private partnerskaber i regioner og på områder, der har et innovationspotentiale og en god videnbase; opfordrer endvidere indtrængende Kommissionen, Den Europæiske Investeringsbank og Den Europæiske Investeringsfond til at kortlægge passende finansieringsformer ved at tilpasse venturekapital eller om nødvendigt udforme innovative finansieringsinstrumenter;

23. opfordrer medlemsstaterne og regional- og lokalsamfundene til at finde innovative, miljøvenlige løsninger i forbindelse med programmet for konkurrenceevne og innovation og henleder ligeledes opmærksomheden på, at det er muligt at anvende den finansielle støtte til små og mellemstore virksomheder, f.eks. under Jeremie-programmet; opfordrer Kommissionen, medlemsstaterne og de regionale myndigheder til at gøre brug af vedvarende kilder til finansiel støtte for innovationsorienteret forskning, såsom "innovationsklippekort"-systemet; tilskynder de ansvarlige aktører på regionalt plan til også at lade eksperimentelle og dermed risikofyldte foranstaltninger være omfattet af støtte fra strukturfondene;

24. opfordrer de ansvarlige aktører på regionalt plan til at skabe gunstige betingelser og at gøre fremme af innovation til et vigtigt punkt i de operationelle programmer og at afsætte en betydelig del af midlerne fra strukturfondene til investeringer inden for viden og innovation og yderligere uddannelse, som bl.a. vil bidrage til at skabe arbejdspladser, forbedre beskæftigelsesegnetheden og imødegå tendenserne til "hjerneflugt" og affolkning; opfordrer også medlemsstaterne til at støtte denne indsats gennem offentlige investeringer i videregående uddannelsesinstitutioner med henblik på at fremme den enkeltes talenter;

25. anmoder Kommissionen om at foretage en evaluering af de opnåede resultater ved at vurdere projekternes og foranstaltningernes kvalitet, kvantitet og finansielle aspekter, med henblik på i længden at gøre de fremtidige foranstaltninger mere effektive;

26. venter, at skærpet konkurrence som følge af det indre marked vil opmuntre virksomhederne til at øge finansieringen af forskning og innovation; opfordrer virksomhederne til at geninvestere en del af deres fortjeneste i forskning og teknologisk udvikling;

27. mener, at økoinnovation spiller en vigtig rolle med hensyn til at forbedre energieffektivitet, skabe vedvarende energikilder og udvikle ren og sikker energiforsyning (herunder vedvarende energikilder og ren fossil energi) og at forbedre EU's konkurrencestilling; mener derfor, at man i EU's og medlemsstaternes innovationsdagsorden i højere grad bør være opmærksom på økoinnovation, og at EU bør anlægge en "top runner"-tilgang;

28. gør opmærksom på, at bycentrene kan spille en vigtig rolle i udarbejdelsen af en innovationsstrategi for en hel region, og at de i givet fald kan tage initiativ med visse lovende projekter, herunder udnyttelsen af potentialet for varmemodernisering og kraftvarmeproduktion, samt ligeledes tage andre initiativer med hensyn til etablering af viden- og teknologiparker;

29. gør opmærksom på, at de mindre udviklede regioner har svært ved at tiltrække privat kapital til investeringer, og opfordrer medlemsstaterne såvel som aktørerne på lokalt og regionalt plan til i større omfang at gøre brug af EIB's lånefaciliteter og fremme og styrke offentlig-private partnerskaber som et led i innovationsforanstaltningerne under særlig hensyntagen til bedste praksis og opnåelse af fuld valuta for offentlige midler;

30. understreger behovet for at styrke virksomhedernes rolle som en hoveddrivkraft bag innovation frem for rollen som passiv nyder af innovationsprocesserne og -mekanismerne;

31. noterer sig "Europe Innova"-initiativet, hvor man har en mere dynamisk tilgang til oprettelse af og støtte til innovative virksomheder inden for servicesektoren;

32. opfordrer Kommissionen til at fremme anvendelsen af reformerede netværk af Euro Info Centre og innovationsrådgivningscentre, hvor disse yder komplekse tjenesteydelser på regionalt plan til alle aktører i innovationsprocessen og især til individuelle innovatorer og små innoverende virksomheder; opfordrer derfor brancheorganisationerne og formidlende organisationer — f.eks. handelskamre og andre informationscentre — til i samarbejde med de nævnte Euro Info Centre og innovationsrådgivningscentre at etablere sig som "kvikskranker"; opfordrer derfor Kommissionen til aktivt at støtte den rolle, som disse organisationer, der repræsenterer små og mellemstore virksomheder, spiller som innovationsudviklere og -rådgivere ved at udvikle foranstaltninger til støtte for disse rådgivningsmekanismer;

33. opfordrer indtrængende medlemsstaterne til at fortsætte deres bestræbelser på at mindske regionale skævheder, der hæmmer udviklingen af et europæisk videnskabs- og teknologiområde;

34. mener, at offentlige kontrakter spiller en strategisk rolle, når det gælder om at fremme innovative varer og tjenesteydelser, forudsat at de tager sigte på at frembringe mere effektive produkter og tilvejebringe effektivt organiserede og dermed mere økonomisk fordelagtige tjenesteydelser; opfordrer medlemsstaterne og de regionale og lokale myndigheder til at tage hensyn til ægte innovation i forbindelse med udvælgelsen af de bedste bud;

35. glæder sig over Kommissionens planer om at offentliggøre retningslinjer for, hvordan de konsoliderede retlige rammer for offentlige indkøb kan anvendes mest effektivt, og ikke blot at fremme konkurrencen, men også at gøre reglerne mere fleksible, og derved at fremme anvendelse af innovative løsninger og kreativitet;

36. opfordrer Rådet og Kommissionen til at forbedre retsstandarderne i tilknytning til de økonomiske aspekter af forskning og innovation, således at der sikres en bedre beskyttelse ved formidlingen af processer, teknikker eller opdagelser i et klima præget af international åbenhed;

37. konstaterer, at innovation inden for tjenesteydelser spiller en stor rolle i økonomien, og at beskyttelsen af intellektuel ejendomsret i forbindelse med tjenesteydelser i Europa ofte er begrænset til drifts- og forretningshemmeligheder; mener, at mindre virksomheder finder det vanskeligt og dyrt at indgå og håndhæve klassificeringsaftaler, og at dette kan hæmme etableringen af kooperative joint ventures og rejsningen af kapital;

38. understreger, at bestræbelserne bør fokuseres på at gøre det lettere navnlig for små og mellemstore virksomheder at omsætte forskningsresultater i produkter, som kan sælges (idet det skal sikres, at grundforskningen ikke kvæles), og mener, at der er behov for en mere holistisk tilgang, baseret på ligevægt mellem på den ene side et snævrere samarbejde mellem forsknings- og erhvervssektorer og på den anden side forbrugernes, civilsamfundets og miljøets interesser og med inddragelse af alle de lokale aktører (offentlige og private); glæder sig over, at Kommissionen planlægger at forelægge en meddelelse om bedre overførsel af viden mellem universiteter og andre offentlige forskningsinstitutioner og industrien;

39. fastslår, at ophavsretsbeskyttelse og et rimeligt og troværdigt europæisk patentsystem er væsentlige forudsætninger for opbygningen af en innovativ videnbaseret økonomi og et innovativt videnbaseret samfund; opfordrer Kommissionen og EIF til at undersøge mulighederne for at yde små virksomheder passende finansiel støtte i forbindelse med deres patentansøgninger;

40. opfordrer Kommissionen til i samarbejde med medlemsstaterne at fastlægge alternative og supplerende lovgivningsmæssige foranstaltninger til beskyttelse af patentretten, som værner ophavsmænd og nyskabelser imod afpresning og misbrug af rettigheder;

41. glæder sig over de seneste initiativer, Kommissionen har taget vedrørende åben adgang med det formål at sprede videnskabelig viden;

42. opfordrer Kommissionen og medlemsstaterne til at sørge for, at de fælles bestemmelser for patenterbarhed navnlig bliver tilpasset til de vilkår, der hersker i de enkelte sektorer;

43. opfordrer Kommissionen og medlemsstaterne til i forbindelse med det nye EF-patent at foreslå en procedure, hvor man fjerner patenter af ringe interesse og "sovende" patenter;

44. opfordrer Kommissionen til i samarbejde med de europæiske standardiseringsorganisationer at øge tempoet i det europæiske standardiseringsarbejde og gøre effektiv brug af allerede eksisterende standarder;

45. er overbevist om, at en hurtigere fastlæggelse af indbyrdes kompatible europæiske standarder vil bidrage til at støtte udviklingen af ledende markeder inden for navnlig tjenesteydelser og højteknologi samt bidrage til anvendelse af disse standarder på verdensplan og således give de europæiske virksomheder en fordel i forhold til andre aktører på verdensmarkedet;

46. opfordrer medlemsstaterne til at arbejde for en konsensus med hensyn til europæiske standarder, eftersom en hurtig beslutning på dette område er af afgørende vigtighed for et velfungerende indre EU-marked, handelen over grænserne og følgelig afkastet af virksomhedernes investering i forskning og innovation;

47. anmoder Kommissionen om at opfordre til ikke blot vedtagelse, men også anvendelse af europæiske standarder ved især at give de små og mellemstore virksomheder meddelelse herom på en enkel måde; finder, at håndbøger og forklaringer af procedurer bør foreligge på alle EU's officielle sprog;

48. glæder sig over EU's samarbejde med tilsynsmyndigheder verden over og forventer en hurtig og effektiv gennemførelse af tekniske innovationer gennem standardisering;

49. mener, at fragmenteringen af standarder på verdensplan ikke er ønskelig; anbefaler, at Kommissionen, medlemsstaterne og de forskellige europæiske og internationale standardiseringsmyndigheder overvejer at følge et forrangsprincip, hvor den internationale dimension "kommer først", når dette er muligt ved fastsættelsen af nye standarder;

50. minder om definitionen af åbne standarder, som Kommissionen har vedtaget, og som går ud på at i) standarden skal være vedtaget og opretholdes af en non-profit organisation og dens fortløbende udvikling sker på grundlag af en åben beslutningstagning med deltagelse af alle involverede parter; ii) standarden er offentliggjort og specifikationsdokumentet foreligger enten gratis eller er tilgængeligt til et mindre gebyr; iii) den intellektuelle ejendomsret — dvs. eventuelle patenter — eller (del af) standarden er uigenkaldelig tilgængelig uden licensafgift;

51. er enig med Kommissionen i, at "klyngepolitik" udgør et vigtigt element i medlemsstaternes innovationspolitikker, og opfordrer aktører, især på regionalt og lokalt plan, til at fremme "klynger" såvel som centre for innovation og teknologi i byområder og i landdistrikter, således at der kan opnås ligevægt mellem de forskellige regioner; opfordrer medlemsstaterne til på deres eget område at fremme indførelsen af "videnregioner" og "klynger" og et EU-dækkende grænseoverskridende samarbejde og at fremme samarbejdet med eksperter i tredjelande; understreger i denne forbindelse betydningen af at oprette forvaltningsstrukturer for at forbedre samarbejdet mellem de forskellige aktører i en "klynge" og anmoder om, at "klynger" målrettes til også at omfatte tværnationale aktiviteter, idet erfaringerne fra EU-regioner med etablerede grænseoverskridende strukturer og sociale netværk udnyttes, og i hvilken forbindelse EUREKA-"klynger" og -paraplyprojekter kan høres og inddrages;

52. noterer sig Regionsudvalgets initiativ, som tager sigte på at gøre regionerne til en del af et netværk inden for rammerne af en interaktiv platform for lokalsamfundene med det formål at sammenligne og udveksle de erfaringer, der er opnået i forbindelse med Lissabon-strategiens gennemførelse;

53. opfordrer Kommissionen til at overvåge innovationsprocesserne i regionerne og til at indføre fælles innovationsindikatorer i hele EU, som giver et mere præcist billede af medlemsstaternes og regionernes indsats på innovationsområdet;

54. opfordrer indtrængende medlemsstaterne til aktivt at skærpe den videnskabelige karrieres profil, fremme eksisterende incitamenter og stipendier, som f.eks. Descartes-prisen, Aristoteles-prisen og stipendierne til unge forskere, og tilbyde attraktive vilkår for at tiltrække de dygtigste og mest innovative videnskabsfolk til Europa;

55. opfordrer kraftigt Kommissionen, medlemsstaterne og de regionale myndigheder til at indføre og fremme nationale og europæiske innovationspriser;

56. mener, at der, for at sikre en bredere offentlig accept af varer og tjenesteydelser, der er resultatet af forskning, er behov for passende forbrugerbeskyttelsesinstrumenter for at øge tillids- og sikkerhedsniveauet;

57. fremhæver, at innovation er en metode til at fremme EU-borgernes livskvalitet og ikke et mål i sig selv; mener derfor, at konkurrence og liberalisering af udveksling af varer og tjenesteydelser bidrager til opfyldelse af denne målsætning for så vidt angår innovation, men at de skal ledsages af overvågning og forbrugerbeskyttelsesbestemmelser, hvor dette er begrundet i hensynet til almenhedens interesser;

58. finder det nødvendigt, at innovationsforanstaltningerne følges bedre op via informationskampagner, og understreger behovet for at udveksle informationer fra afsluttede projekter; henstiller samtidigt, at der drages lære af ukorrekte procedurer i mislykkedes projekter, og at der advares mod lignende fejltagelser i andre EU-regioner;

59. opfordrer Kommissionen, medlemsstaterne og de regionale og lokale myndigheder til at sikre almen adgang til arbejde, der er baseret på informations- og kommunikationsteknologi, med henblik på at fremme e-læring og e-arbejde generelt;

60. pålægger sin formand at sende denne beslutning til Rådet og Kommissionen samt til medlemsstaternes parlamenter og regeringer.

[1] EUT L 205 af 6.8.2005, s. 28.

[2] EUT L 205 af 6.8.2005, s. 21.

[3] EUT L 412 af 30.12.2006, s. 1.

[4] EUT L 310 af 9.11.2006, s. 15.

[5] EUT C 323 af 30.12.2006, s. 1.

[6] "Vedtagne tekster", P6_TA(2006)0301.

[7] "Vedtagne tekster", P6_TA(2006)0416.

[8] EUT C 291 E af 30.11.2006, s. 321.

[9] "Vedtagne tekster", P6_TA(2007)0184.

[10] EUT L 376 af 27.12.2006, s. 36.

--------------------------------------------------